C 23/2
SK
Úradný vestník Európskej únie
23.1.2023
(5)
Na základe predchádzajúcich iniciatív, ako sú „Tallinnské vyhlásenie o elektronickej verejnej správe“ a „Berlínske vyhlásenie o digitálnej spoločnosti a digitálnej verejnej správe založenej na hodnotách“, vyzvali členské štáty v dokumente „Lisabonská deklarácia – zmysluplná digitálna demokracia“ na vytvorenie modelu digitálnej transformácie vyzdvihujúceho ľudský rozmer digitálneho ekosystému, ktorého jadrom je digitálny jednotný trh.
Členské štáty vyzvali na vytvorenie takého modelu digitálnej transformácie, ktorý zaručí, aby technológie pomáhali v situáciách, keď je potrebné prijať opatrenia v oblasti klímy a ochrany životného prostredia.
(6)
Vo vízii EÚ pre digitálnu transformáciu sa kladie hlavný dôraz na ľudí, posilňuje sa postavenie jednotlivcov a podporujú sa inovatívne podniky.
V rozhodnutí o „politickom programe Cesta k digitálnemu desaťročiu do roku 2030“ sa stanovujú konkrétne digitálne ciele založené na štyroch základných bodoch (digitálne zručnosti, digitálne infraštruktúry, digitalizácia podnikov a digitalizácia verejných služieb).
Únijná cesta digitálnej transformácie našich spoločností a hospodárstva zahŕňa najmä digitálnu suverenitu otvoreným spôsobom, rešpektovanie základných práv, zásadu právneho štátu a demokraciu, začlenenie, prístupnosť, rovnosť, udržateľnosť, odolnosť, bezpečnosť, zlepšovanie kvality života, dostupnosť služieb a rešpektovanie práv a ambícií každého človeka.
Mala by prispieť k dynamickému a spravodlivému hospodárstvu a spoločnosti v EÚ, ktoré efektívne využívajú zdroje.
(7)
V tomto vyhlásení sa uvádzajú spoločné politické zámery a záväzky a pripomínajú práva, ktoré sú v kontexte digitálnej transformácie najrelevantnejšie.
Vyhlásenie by tiež malo usmerňovať tvorcov politík v úvahách o ich vízii digitálnej transformácie: ľudia ako stredobod digitálnej transformácie; podpora solidarity a začlenenia prostredníctvom pripojiteľnosti, digitálneho vzdelávania, odbornej prípravy a zručností, spravodlivých a primeraných pracovných podmienok, ako aj prístupu k digitálnym verejným službám online; potvrdenie dôležitosti slobodnej voľby v interakciách s algoritmami a systémami umelej inteligencie a v spravodlivom digitálnom prostredí; podpora angažovanosti v digitálnom verejnom priestore; zvýšenie bezpečnosti, ochrany a posilnenia postavenia v digitálnom prostredí, najmä v prípade detí a mladých ľudí, pri súčasnom zabezpečení súkromia a osobnej kontroly nad údajmi; podpora udržateľnosti.
Jednotlivé kapitoly tohto vyhlásenia by mali tvoriť ucelený referenčný rámec a nemali by sa vykladať izolovane.
(8)
Toto vyhlásenie by malo slúžiť aj ako referenčný bod pre podniky a iných relevantných aktérov pri vývoji a zavádzaní nových technológií.
V tejto súvislosti je dôležitá podpora výskumu a inovácie.
Osobitná pozornosť by sa mala venovať aj MSP a startupom.
(9)
Malo by sa výraznejšie posilniť demokratické fungovanie digitálnej spoločnosti a hospodárstva, a to pri plnom rešpektovaní právneho štátu, účinných prostriedkov nápravy a presadzovania práva.
Toto vyhlásenie neovplyvňuje zákonné obmedzenia výkonu práv na účely ich zosúladenia s výkonom iných práv a ani obmedzenia, ktoré sú nevyhnutné a primerané vo verejnom záujme.
(10) Toto vyhlásenie vychádza predovšetkým z primárneho práva EÚ, najmä zo Zmluvy o Európskej únii, Zmluvy o fungovaní Európskej únie, z Charty základných práv Európskej únie, ako aj zo sekundárneho práva a z judikatúry Súdneho dvora Európskej únie.
Zároveň vychádza z Európskeho piliera sociálnych práv a dopĺňa ho.
Má deklaratívnu povahu, a preto nemá vplyv na obsah právnych noriem ani na ich uplatňovanie.
(11) Únia by mala toto vyhlásenie presadzovať vo svojich vzťahoch s inými medzinárodnými organizáciami a tretími krajinami, okrem iného aj tým, že bude tieto práva a zásady premietať do svojich obchodných vzťahov, a to s ambíciou, aby tieto zásady viedli medzinárodných partnerov k digitálnej transformácii, ktorá na celom svete stavia do centra pozornosti ľudí a ich všeobecné ľudské práva.
Vyhlásenie by malo slúžiť najmä ako referencia pre aktivity v kontexte medzinárodných organizácií, ako je realizácia Agendy 2030 pre udržateľný rozvoj, ako aj prístup k správe internetu založený na účasti viacerých zainteresovaných strán.